Argumentarea

necesității privind inițierea negocierilor și aprobarea semnării Acordului dintre Ministerul Finanţelor al Federaţiei Ruse şi Ministerul Finanţelor al Republicii Moldova privind acordarea asistenței financiare nerambursabile Guvernului Republicii Moldova

1. **Descrierea tratatului**

Proiectul Acordului dintre Ministerul Finanţelor al Federaţiei Ruse şi Ministerul Finanţelor al Republicii Moldova privind acordarea asistenței financiare nerambursabile Guvernului Republicii Moldova (denumit în continuare „Acord”) propus pentru negociere şi aprobarea semnării reprezintă un tratat bilateral care va fi încheiat între Ministerele Finanțelor celor două state.

Acordul în cauză are drept scop acordarea asistenţei financiare nerambursabile Guvernului Republicii Moldova în valoare de până la ***275 milioane ruble rusești****,* întru susţinerea producătorilor agricoli din Republica Moldova.

1. **Analiza de impact**

1) *Informații generale:* actualitatea Acordului rezidă în necesitatea susţinerii financiare urgente a producătorilor agricoli din Republica Moldova care au suferit în cursul anului 2020 din cauza secetei severe și altor fenomene nefaste precum pandemia de COVID-19, etc.

2) *Aspectul politic, cultural și social:* Prevederile prezentului Acord nu contravin politicii externe a Republicii Moldova. Încheierea prezentului Acord va asigura recepționarea de către Guvernul Republicii Moldova a asistenţei financiare nerambursabile precum şi îmbunătăţirea situației în sectorul agrar.

3) *Aspectul economic şi de mediu:* Proiectul Acordului nu conține prevederi care ar avea repercusiuni negative asupra economiei și mediului Republicii Moldova.

4) *Aspectul normativ:* Prezentul tratat este compatibil cu prevederile Constituției Republicii Moldova, Carta ONU, alte tratate internaționale în vigoare şi angajamentele asumate de ţara noastră pe plan internaţional.

5) *Aspectul instituţional şi organizatoric:* Aplicarea prevederilor Acordului nu necesită întreprinderea măsurilor suplimentare privind înfiinţarea unor structuri noi sau modificarea celor existente, şi nu va abilita instituţiile implicate cu împuterniciri noi.

6) *Aspectul financiar:* Acordul nu implică costuri suplimentare pentru asigurarea acțiunilor legate de aspectele normativ, instituțional, organizatoric și nu implică angajamente financiare din partea Republicii Moldova. Acordul în cauză are drept scop acordarea asistenţei financiare nerambursabile Guvernului Republicii Moldova în valoare de până la 275 milioane ruble rusești.

7) *Aspectul temporar:* Acordul va intra în vigoare la data semnării acestuia. Termenul de valabilitate a Acordului este până la 31 decembrie 2021 şi poate fi extins sau reziliat prin acordul părților.

1. **Mandatul pentru negocieri**

Inițiativa de a încheia un asemenea Acord, aparține ambelor părţi implicate, ca urmare a consultărilor bilaterale, și rezultat al disponibilității de a susține financiar agricultorii din R. Moldova.

Având în vedere faptul că textul acordului propus a fost consultat bilateral și agreat preliminar, este judicios a considera că acesta nu va conţine diferenţe de fond faţă de proiectul iniţial al acordului, astfel se propune emiterea unei singure decizie cu privire la iniţierea negocierilor şi aprobarea semnării acordului.

Toate disputele și dezacordurile care pot apărea între părți în legătură cu punerea în aplicare a prezentului acord vor fi soluționate prin consultări și negocieri reciproce.

1. **Aspectul procedural al semnării tratatului**

Acordul respectiv va fi semnat în două exemplare în limba rusă, ambele exemplare fiind egal autentice.

**Viceprim-ministru,**

**Ministru al Finanțelor Serghei PUȘCUȚA**